Diari Oficial de la Generalitat Valenciana


Sumari del DOGV 9903, del 29-07-2024 (2024/7828)

LLEI 4/2024, de 26 de juliol, de la Generalitat, de modificació de la Llei 1/2022, de 13 d’abril, de Transparència i Bon Govern de la Comunitat Valenciana, i de la Llei 8/2016, de 28 d’octubre, d’Incompatibilitats i Conflictes d’Interessos de persones amb càrrecs públics no electes
------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2024/07/26/4/dof/vci/html**

### Dades del document

Número de DOGV
:   9903

Data del DOGV
:   29-07-2024

Secció del DOGV
:   I. DISPOSICIONS GENERALS

Número del document
:   2024/7828

CVE
:   WVQN-Y-3622-8643

Data del document
:   26-07-2024

Organisme emissor
:   Presidència de la Generalitat

Tipus de document
:   Llei

Anàlisi jurídica

 Descriptors 

:   * administració regional
    * accés a la informació
    * càrrec públic
    * transparència administrativa
    * incompatibilitat
    * funcionari
    * protecció de dades
    * legislació
    * difusió de la informació
    * relació administració-administrat
    * administració pública
    * Govern

Esta llei entrà en vigor el 26 d'agost de 2024, excepte els articles 4 i 7 que no entraran en vigor fins a l'entrada en vigor del reglament de desenrotllament de la Llei 8/2016, de 28 d'octubre, d'incompatibilitats i conflictes d'interessos de persones con càrrecs públics no electes.

Sia notori i manifest a tots els ciutadans i totes les ciutadanes que Les Corts han aprovat i jo, d’acord amb el que establixen la Constitució i l’Estatut d’Autonomia, en nom del rei, promulgue la Llei següent:

PREÀMBUL

L’absència d’un marc comú i bàsic de la normativa d’incompatibilitats dels alts càrrecs ha portat les autonomies a establir un règim d’incompatibilitats per als càrrecs públics no electes summament divers i casuístic, que en alguns casos és excessivament complicat d’aplicar i limita i restringeix l’accés de personal amb extraordinari talent, provinent de la investigació acadèmica i del món empresarial, a llocs de caràcter directiu que presenten un caràcter més tècnic que polític.

En la cerca d’una referència comuna nacional, i amb la voluntat de promoure una normativa harmonitzadora, proposem en aquesta llei l’aplicació del règim d’incompatibilitats previst per als regidors, que es fonamenta essencialment en els articles 6, 177 i 178 de la Llei orgànica 5/1985, de 19 de juny, del règim electoral general; l’article 71.1.*g*  de la Llei 9/2017, de 8 de novembre, de contractes del sector públic; l’article 75 de la Llei 7/1985, de 2 d’abril, reguladora de les bases del règim local, i la Llei 53/1984, de 26 de desembre, d’incompatibilitats del personal al servei de les administracions públiques.

Això ho fem respectant en tot cas el principi ètic que cap càrrec públic ha de cobrar més d’una retribució per l’exercici de les seues funcions, entenent per tant que l’exercici dels càrrecs públics no electes, ho han de ser en règim de dedicació absoluta i exclusiva.

Es modifica així mateix el règim de publicitat activa de les declaracions dels càrrecs públics a fi de fer més homogeni el seu règim de publicació d’acord amb criteris de la política de dades obertes.

S’exclou la publicació de les agendes dels actes que manquen d’interès públic per suposar actes de mera activitat interna de la funció habitual del treball dels departaments i es determina un règim d’aprovació més àgil per a la planificació en matèria de transparència.

D’altra banda, es concedeix al pla de govern una major flexibilitat en la seua formació, però se li afig un control de naturalesa política, que implica una major garantia de rendició de comptes.

S’estableixen especificacions que venen a satisfer llacunes en la llei de transparència com la data de publicació dels informes i dictàmens dels expedients normatius i s’estableixen mesures de simplificació administrativa com la substitució del tràmit de publicació de la consulta pública prèvia en el diari oficial, per a fer-ne l’anunci a través de la web oficial de participació, cosa que fa el procediment més àgil i senzill.

Es millora el règim de les oficines administratives responsables de la gestió de les incompatibilitats i del Consell de Transparència i s’estableix un règim subsidiari d’elecció del Consell de Transparència que desbloqueja la situació actual de l’òrgan.

*Article 1*

S’afegeix l’apartat 3 a l’article 3 de la Llei 8/2016, de 28 d’octubre, d’incompatibilitats i conflictes d’interessos de persones amb càrrecs públics no electes:

«3. En el cas de pertinença a un consell d’administració d’una entitat no pública s’apliquen les causes d’incompatibilitat previstes per als regidors amb dedicació exclusiva en la Llei 7/1985, de 2 d’abril, reguladora de les bases del règim local, així com el que disposa l’article 178 de la Llei orgànica 5/1985, de 19 de juny, del règim electoral general.»

*Article 2*

Se substitueix el text de l’apartat 4 de l’article 4 de la Llei 8/2016, de 28 d’octubre, d’incompatibilitats i conflictes d’interessos de persones amb càrrecs públics no electes i queda redactat com segueix:

«4. S’exceptuen del punt anterior les accions o participacions de les quals la persona siga propietària per formar part una societat mercantil i que hagen estat en el seu poder amb caràcter anterior al seu nomenament o, si la transmissió es produeix per causa de mort, durant el mateix mandat. En aquest cas, la persona afectada durant el mandat no pot exercir cap càrrec de gerència i està subjecta als deures de l’article 6 i de l’apartat 2 d’aquest article, així com al que disposen les incompatibilitats per als regidors amb dedicació exclusiva en la Llei 7/1985, de 2 d’abril, reguladora de les bases del règim local, així com al que disposa l’article 178 de la Llei orgànica 5/1985, de 19 de juny, del règim electoral general.»

*Article 3*

S’afegeix el punt 4 a l’article 5 de la Llei 8/2016, de 28 d’octubre, d’incompatibilitats i conflictes d’interessos de persones amb càrrecs públics no electes amb el text següent:

«4. El conflicte d’interès ha de ser demostrat de manera fefaent i no es pot estendre una prohibició genèrica pel mer fet d’haver pertangut a un òrgan col·legiat o haver dictat resolucions o qualsevol altre tipus d’acord.»

*Article 4*

S’afegeix un nou apartat al article 9 de la Llei 8/2016, de 28 d’octubre, d’incompatibilitats i conflictes d’interessos de persones amb càrrecs públics no electes amb el text següent:

«3. Presentades les declaracions, comprovada l’autenticitat i veracitat dels documents presentats i de les declaracions, realitzada la resolució sobre la compatibilitat i determinat l’extracte publicable d’aquestes, es guarda còpia d’aquest extracte. L’interessat té dret a sol·licitar l’eliminació de tots els documents presentats, llevat que siguen originals i en aquest cas li seran retornats al titular. Reglamentàriament es determina el termini i la data des de la qual es pot sol·licitar aquest dret.»

*Article 5*

Se substitueix el text de l’article 10 de la Llei 8/2016, de 28 d’octubre, d’incompatibilitats i conflictes d’interessos de persones amb càrrecs públics no electes pel següent:

«Article 10. Oficina de Control del Conflicte d’Interessos

1. Hi ha una Oficina de Control de Conflictes d’Interessos, que està adscrita a la conselleria competent en matèria de transparència i compta amb mitjans i personal suficient per a la gestió de les funcions establides en aquesta llei.

2. Són funcions de l’Oficina de Control de Conflictes d’Interessos:

*a*) Gestionar el Registre de Control de Conflictes d’Interessos.

*b*) Gestionar el règim d’incompatibilitats i informar sobre la compatibilitat entre les activitats, el patrimoni i els béns i l’exercici del càrrec públic de cada persona amb càrrec públic amb obligació de declarar.

*c*) Requerir a les persones afectades el compliment de les obligacions previstes en aquesta llei.

*d*) Instar la incoació de procediments sancionadors quan es requerisca en aplicació dels preceptes d’aquesta llei.

*e*) Realitzar un informe anual, que en tot cas és públic, sobre les situacions de compatibilitat i incompatibilitat, incidències, aplicació del règim disciplinari i qualsevol fet rellevant en la seua gestió.

*f*) Ajustar els seus informes i les seues publicacions al respecte al dret de protecció de dades de caràcter personal, sempre garantint la transparència en la gestió pública i el dret de la ciutadania a conèixer la situació de compatibilitat o incompatibilitat de les persones amb càrrec públic.

*g*) Exercir la labor inspectora quan tinga coneixement de qualsevol indici d’irregularitat en matèria d’incompatibilitats o conflictes d’interessos de les persones incloses en l’article 2, per denúncia, petició raonada d’altres òrgans o entitats o a iniciativa pròpia, així com informar la resta d’òrgans que tinguen atribuïdes funcions d’inspecció quan es detecte alguna irregularitat de la seua competència, i en cas de situacions d’aparent il·lícit penal, informar el Ministeri Fiscal immediatament.

*h*) Qualssevol altres que li atorguen aquesta llei o el reglament que la desenvolupe.

3. L’Oficina de Control de Conflictes d’Interessos està coordinada amb els òrgans de control o prevenció i lluita contra la corrupció existents.»

*Article 6*

Se substitueix l’article 11 de la Llei 8/2016, de 28 d’octubre, d’incompatibilitats i conflictes d’interessos de persones amb càrrecs públics no electes pel següent:

«El personal adscrit a l’Oficina de Control de Conflictes d’Interessos s’ajusta al que s’ha determinat per al personal al servei de l’administració de la Generalitat en la Llei 4/2021, de 16 d’abril, de la funció pública valenciana.»

*Article 7*

Es modifica el contingut de l’article 19 de la Llei 8/2016, de 28 d’octubre, d’incompatibilitats i conflictes d’interessos de persones amb càrrecs públics no electes, que queda redactat en els termes següents:

«En el portal de transparència de la Generalitat o, si és el cas, en el portal corresponent de les entitats del sector públic instrumental, es publica i es manté actualitzada la informació de l’activitat de l’Oficina de Control de Conflictes d’Interessos, que necessàriament inclou les memòries anuals presentades a Les Corts Valencianes.

També es publica un extracte de les declaracions de renda, activitats i béns presentades per cada persona que ocupe un càrrec públic no electe comprés en l’article 2, a més de les resolucions de compatibilitat i de les resolucions que determinen la incompatibilitat en els termes de l’article 14.4 de la Llei 1/2022, de 13 d’abril, de transparència i bon govern. Aquesta informació es publica des del nomenament, i es manté publicada fins als tres anys posteriors al cessament. Es garanteix que la navegació per la informació siga accessible i senzilla per a facilitar al públic l’accés i la transparència.

El contingut de l’extracte es determina reglamentàriament, té en compte la política de dades obertes i ha d’aprovar-se en el termini d’un any comptador des de l’entrada en vigor d’aquesta llei.»

*Article 8*

Se substitueix el text de l’apartat 4 de l’article 15 de la Llei 1/2022, de 13 d’abril, de transparència i bon govern de la Comunitat Valenciana, pel següent:

«4. Les resolucions que determinen la compatibilitat o incompatibilitat s’aplicaran, segons el que es disposa en la normativa reguladora del règim d’incompatibilitats i conflictes d’interessos dels alts càrrecs, sempre que haja transcorregut el termini d’esmena de dos mesos previst en els articles 14.2 i 3 de la Llei 8/2016, de 28 d’octubre, d’incompatibilitats i conflictes d’interessos de persones amb càrrecs públics no electes.»

*Article 9*

Se substitueix el text de l’apartat 6 de l’article 15 de la Llei 1/2022, de 13 d’abril, de transparència i bon govern de la Comunitat Valenciana, pel següent:

«6. Les agendes institucionals i de treball, que han de contindre, almenys, la data, la descripció i la ubicació de l’acte o reunió, havent de publicar-se amb la suficient antelació. En el cas que no puga fer-se pública l’agenda amb caràcter previ, la publicitat s’ha de fer*a posteriori*, llevat que ha haja causes justificades que ho impedisquen.

S’exclouen les reunions de mera coordinació i organització, les de despatx ordinari dels assumptes, les reunions necessàries per a la mera execució de contractes o convenis quan siguen amb l’adjudicatari del contracte o les altres parts del conveni i els actes deguts de caràcter administratiu.»

*Article 10*

Se substitueix el text de l’article 46 de la Llei 1/2022, de 13 d’abril, de transparència i bon govern de la Comunitat Valenciana, pel següent:

«1. En l’àmbit de l’administració de la Generalitat i el seu sector públic instrumental, el Consell, a proposta de la conselleria competent en matèria de transparència, aprova un pla estratègic per a la programació, la implantació i el seguiment de les actuacions en matèria de transparència per a l’aplicació i el desenvolupament d’aquesta llei i per a la millora contínua en aquesta matèria.

2. Aquest pla ha d’incloure, com a mínim, la relació d’accions que s’hagen de desenvolupar durant el pla, les actuacions necessàries per a dur-les a terme, el pressupost, els indicadors que permeten conèixer el grau de compliment de l’acció i l’òrgan directiu responsable de l’execució.

3. Anualment la comissió interdepartamental de transparència avalua el grau de compliment del pla, l’acta del qual es publica en el portal de transparència.

4. Durant l’elaboració i l’avaluació del pla estratègic de transparència se segueixen les vies previstes de participació per a la planificació estratègica en la llei de participació.

5. Per a l’elaboració del pla es consulten les unitats de transparència representades en la comissió interdepartamental.»

*Article 11*

Se substitueix el text de l’apartat 2 de l’article 49 de la Llei 1/2022, de 13 d’abril, de transparència i bon govern de la Comunitat Valenciana, pel següent:

«2. Les candidatures són proposades pels grups parlamentaris, d’acord amb el procediment establit per Les Corts Valencianes, d’entre persones expertes en l’àmbit de les funcions del Consell Valencià de Transparència, de competència i prestigi reconeguts en els àmbits del dret públic o de l’administració pública i que compten amb més de deu anys d’experiència professional.

Després de la compareixença de les persones candidates en la comissió parlamentària corresponent, seran triades pel Ple de Les Corts Valencianes per majoria de tres cinquenes parts i, posteriorment, nomenades per decret del president de la Generalitat.

En el cas que, després de successives votacions, i en el termini de dos mesos des de la primera votació, no s’haguera aconseguit el consens necessari, després de la corresponent compareixença dels nous candidats, podrà ser aprovada per la majoria absoluta del Ple de Les Corts.»

*Article 12*

S’afegeix un nou apartat a l’article 51 de la Llei 1/2022, de 13 d’abril, de transparència i bon govern de la Comunitat Valenciana, amb el text següent:

«3. A aquest efecte es nomena una advocada general del Consell, del cos de l’Advocacia de la Generalitat, que dependrà funcionalment de l’oficina tècnica de suport al Consell.»

*Article 13*

Se substitueix el text de l’article 57 de la Llei 1/2022, de 13 d’abril, de transparència i bon govern de la Comunitat Valenciana, pel següent:

«Article 57. Pla de govern

1. De conformitat amb el programa de govern exposat davant Les Corts Valencianes per la persona que ocupe la presidència de la Generalitat en el Ple d’investidura, el Consell ha d’elaborar i aprovar, durant el primer any del seu mandat, el pla polític de govern de la legislatura.

2. El pla de govern, que té naturalesa política, ha de definir els objectius polítics i les línies d’actuació del Consell més destacades. S’emetrà un informe sobre el grau de compliment d’aquest al temps en què haja de celebrar-se el debat a què fa referència l’apartat 4.

3. El pla de govern pot indicar quines mesures o actuacions significatives determinades, pels impactes o conseqüències possibles o per la rellevància del problema al qual s’enfronten, se sotmeten a un procés d’avaluació prèvia d’impacte, amb indicació de l’estimació temporal d’aquesta avaluació.

4. Transcorreguts tres anys des de la presa de possessió del president de la Generalitat Valenciana, aquest ha de sol·licitar a Les Corts Valencianes la celebració d’un debat en el qual aquestes es pronuncien sobre el compliment del pla de govern.

5. El pla de govern s’ha de remetre a Les Corts Valencianes perquè en prenguen coneixement i s’ha de publicar en el *Diari Oficial de la Generalitat Valenciana* i en el portal de transparència de la Generalitat.»

*Article 14*

Se suprimeix l’article 58 de la Llei 1/2022, de 13 d’abril, de transparència i bon govern de la Comunitat Valenciana.

*Article 15*

Es modifica l’apartat *h*  de l’article 16.1 de la Llei 1/2022, de 13 d’abril, de transparència i bon govern de la Comunitat Valenciana en els termes següents:

«*h*) Les memòries, informes i dictàmens que conformen l’expedient d’elaboració de les normes a les quals fa referència l’apartat anterior que han sigut aprovades una vegada finalitzada la tramitació del projecte normatiu en el qual s’insereixen.»

*Article 16*

Es modifica l’apartat *f*  de l’article 7.1 de la Llei 8/2016, de 28 d’octubre, d’incompatibilitats i conflictes d’interessos de persones amb càrrecs públics no electes, que queda redactat en els termes següents:

*f*) La participació en entitats sense ànim de lucre, sempre que no perceben una retribució i es complisca el deure d’abstenció de l’article 6.

DISPOSICIÓ TRANSITÒRIA

*Única. Procediments en tramitació*

La tramitació dels procediments en matèria de compatibilitats i no conclosos a l’entrada en vigor d’aquesta llei es regeix per la normativa més favorable a l’interessat, a elecció d’aquest.

DISPOSICIÓ DEROGATÒRIA

*Única*

Queden derogades totes aquelles disposicions d’igual o inferior rang el contingut de les quals s’opose al que disposa aquesta llei.

DISPOSICIÓ FINAL

*Única.Entrada en vigor*

Aquesta llei entra en vigor als vint dies hàbils següents de la seua publicació en el *Diari Oficial de la Generalitat Valenciana*.

Els articles 4 i 7 no entraran en vigor fins a l’entrada en vigor del reglament de desplegament de la Llei 8/2016, de 28 d’octubre, d’incompatibilitats i conflictes d’interessos de persones amb càrrecs públics no electes.

Per tant, ordene que tots els ciutadans i totes les ciutadanes, tribunals, autoritats i poders públics als quals pertoque, observen i facen complir esta llei.

  

València, 26 de juliol de 2024

Carlos Mazón Guixot

President de la Generalitat


Còpia Permalink ELI